b"\n_START_ARTICLE_\nPaul Baudry\n_START_SECTION_\nBiografia\n_START_PARAGRAPH_\nFill d'un abarquer, Paul Baudry va n\xc3\xa9ixer a La Roche-sud-Yon. Als setze anys, gr\xc3\xa0cies a una beca d'estudis municipal, va marxar a estudiar a Par\xc3\xads, on va poder ingressar a l'Escola Nacional Superior de Belles Arts de Par\xc3\xads l'any 1845._NEWLINE_El 1850 va rebre el Gran Premi de Roma per la seva pintura Zenobia trobada per pastors a la riba del riu Araxes. Aquest premi el va portar a una estada de diversos anys a It\xc3\xa0lia, en l'art del qual, principalment en el manierisme de Correggio i de Tici\xc3\xa0, n'acabaria trobant una de les seves principals fonts d'inspiraci\xc3\xb3. Aquesta influ\xc3\xa8ncia marcar\xc3\xa0 les seves obres al llarg de tota la seva posterior carrera art\xc3\xadstica a Fran\xc3\xa7a. Napole\xc3\xb3 III li va encarregar la decoraci\xc3\xb3 de la casa de l'\xc3\x92pera Garnier._NEWLINE_El 1886, despr\xc3\xa9s de realitzar un viatge per Orient, Baudry va morir a Par\xc3\xads, abans d'haver pogut executar el seu projecte de decoraci\xc3\xb3 del Pante\xc3\xb3 de Par\xc3\xads sobre Joana d'Arc. Dos dels seus col\xc2\xb7legues Paul Dubois i Antonin Merci\xc3\xa9 van cooperar amb el seu germ\xc3\xa0, l'arquitecte Ambroise Baudry, erigint-li un monument funerari al cementiri del P\xc3\xa8re-Lachaise a Par\xc3\xads, on es troba enterrat.\n_START_SECTION_\nCaracter\xc3\xadstiques de la seva obra\n_START_PARAGRAPH_\nDes de l'inici, el talent Baudry es revela estrictament acad\xc3\xa8mic, al mateix temps ple d'eleg\xc3\xa0ncia i refinament, per\xc3\xb2 en certa manera una mica mancat d'originalitat._NEWLINE_Si b\xc3\xa9 va pintar tamb\xc3\xa9 retrats i composicions mitol\xc3\xb2giques, Baudry va ser essencialment un muralista i va ser en aquesta parcel\xc2\xb7la on va assolir un major prestigi, demostrant una gran mestria amb el domini del color, com es pot apreciar a la Cort de Cassaci\xc3\xb3 de Par\xc3\xads, al castell de Chantilly o al foyer  de l'\xc3\x92pera Garnier. Tamb\xc3\xa9 va dur a terme la decoraci\xc3\xb3 de diversos hotels com el Fould, el Galliera o el Paivabut."